โอกาสของ"คนมีเงิน"
เดือน ก.พ.ปีนี้ ถือเป็นอีกเดือนหนึ่งที่น่าจะมีเม็ดเงินสะพัดเข้าสู่ระบบหลายหมื่นล้านบาท ผ่านการจับจ่ายใช้สอยที่คึกคักในช่วงเทศกาลตรุษจีนและเทศกาลวาเลนไทน์
8 ก.พ. 2556

เดือน ก.พ.ปีนี้ ถือเป็นอีกเดือนหนึ่งที่น่าจะมีเม็ดเงินสะพัดเข้าสู่ระบบหลายหมื่นล้านบาท ผ่านการจับจ่ายใช้สอยที่คึกคักในช่วงเทศกาลตรุษจีนและเทศกาลวาเลนไทน์ 
ขณะที่ในแง่มุมของการออมก็คึกคักไม่แพ้กัน เมื่อธนาคารพาณิชย์หลายแห่งออกแคมเปญเงินฝากดอกเบี้ยพิเศษมาล่อใจลูกค้าเพื่อระดมเงินไว้ขยายสินเชื่อ ที่สำคัญเงินฝากในช่วงนี้ถือว่าให้ผลตอบแทนสูงกว่าปกติร่วม 0.25%
เริ่มจากธนาคารซีไอเอ็มบี ไทย ปล่อยโปรโมชัน “ตรุษจีน อินเลิฟ” ที่รวบรวมผลิตภัณฑ์การออมสำหรับลูกค้ารายย่อยไว้อย่างครบครัน “เงินฝากประจำขั้นบันไดรับทรัพย์ 15 เดือน” ที่ให้ดอกเบี้ย 8% โดยดอกเบี้ยจะขยับสูงขึ้นตามระยะเวลาฝาก 
เบ็ดเสร็จรับดอกเบี้ยเฉลี่ย 3.3% เปิดบัญชีขั้นต่ำ 5 หมื่นบาท เริ่มรับฝากตั้งแต่วันนี้31 มี.ค. 2556
สำหรับผู้ที่กำลังมองหากองทุนเพื่อให้เงินทำงาน สามารถจองซื้อ “กองทุนเปิดซีไอเอ็มบีพรินซิเพิล อิควิตี้ ทริกเกอร์ 8% 3” เสนอขายวันที่ 8-18 ก.พ.นี้ โดยลูกค้าที่จองซื้อจะได้รับกองทุนเปิดซีไอเอ็มบีพรินซิเพิล โกลด์ อินคัม มูลค่า 5,000 บาท สำหรับยอดซื้อ 1 ล้านบาทด้วย
“ในช่วงที่ทิศทางดอกเบี้ยยังไม่มีความชัดเจนว่าจะปรับขึ้นหรือลง ผลิตภัณฑ์เงินฝากและกองทุนที่ธนาคารนำเสนอ จะเป็นทางเลือกที่ดีสำหรับผู้ลงทุนระยะสั้นและปานกลาง โดยเราตั้งเป้าเพิ่มสินทรัพย์ให้ได้ 6 หมื่นล้านบาท จากยอดคงค้างปีก่อน 1 แสนล้านบาท” อดิศร เสริมชัยวงศ์ รองกรรมการผู้จัดการใหญ่ ธนาคารซีไอเอ็มบี ไทย กล่าว
ด้านธนาคารกรุงไทย ก็ได้ออก 2 ผลิตภัณฑ์เงินฝากอัตราดอกเบี้ยพิเศษให้กับลูกค้าในช่วงเทศกาลตรุษจีน ผลิตภัณฑ์เงินฝาก Net Fees Zero สำหรับลูกค้า KTB Netbank ซึ่งเป็นบัญชีออมทรัพย์ ฝากขั้นต่ำ 500 บาท ดอกเบี้ยสูงสุด 1.25% พร้อมสิทธิพิเศษสามารถชำระค่าสาธารณูปโภค ค่าสินค้า บิลเพย์เมนต์ โอนเงินผ่านช่องทาง Netbank ฟรีไม่จำกัดจำนวน
นอกจากนี้ ยังได้ออกผลิตภัณฑ์เงินฝากประจำ KTB อั่งเปา ระยะเวลาฝาก 8 เดือน ฝากขั้นต่ำ 5 หมื่นบาท จ่ายดอกเบี้ย 2.9% จ่ายดอกเบี้ยทุกเดือน 
ยังมีเงินฝากประจำตามใจ 121-180 วัน จ่ายดอกเบี้ย 2.75% และเงินฝาก Net Flexible Fixed ระยะเวลาฝาก 121-180 วัน จ่ายดอกเบี้ย 3.05% ไปจนถึงวันที่ 28 ก.พ.นี้
ธนาคารธนชาต ก็ไม่น้อยหน้าออก “เงินฝากประจำอั่งเปา 118 วัน และ 188 วัน” ให้เป็นทางเลือกแก่ผู้ฝากเงินจ่ายดอกเบี้ย 2.77-2.9% 
ด้านธนาคารทิสโก้ ออกโปรโมชันเงินฝากประจำพิเศษ 4 เดือน จ่ายดอกเบี้ย 3.4% ฝากขั้นต่ำตั้งแต่ 1 ล้านบาทขึ้นไป โดยเริ่มรับฝากตั้งแต่วันนี้จนถึง 28 ก.พ.นี้ 
การแข่งขันชูดอกเบี้ยที่สูงส่วนหนึ่งเพื่อแย่งเงินฝากกันเพื่อนำมาขยายสินเชื่อ ซึ่งธนาคารพาณิชย์แทบทุกแห่งล้วนต้องการเติบโตไม่ต่ำกว่า 2 หลัก และเพื่อรองรับการออก พ.ร.บ.กู้เงินก้อนโต 2 ล้านล้านบาท ของรัฐบาลที่จะนำไปลงทุนโครงสร้างพื้นฐาน
นี่จึงเป็นอีกหนึ่งทางเลือกในการลงทุนในยุคดอกเบี้ยต่ำเตี้ยติดดิน